ΑΝΤ1

Ιστορικό πλαίσιο

Η τηλεόραση του ΑΝΤ1 βγήκε στον αέρα σε μια εποχή αλλαγών για το ραδιοτηλεοπτικό σκηνικό της Ελλάδας, την εποχή που η κυβέρνηση του Τζαννή Τζαννετάκη ψήφισε τη νομιμοποίηση της ιδιωτικής τηλεόρασης και ραδιοφωνίας, βάζοντας τέλος στο κρατικό μονοπώλιο που υπήρχε εκείνη την εποχή στην ενημέρωση. Δύο χρόνια πριν την πρώτη εκπομπή του σταθμού, πραγματοποιήθηκε η συγχώνευση της ΕΡΤ1 και της ΕΡΤ2 σε έναν ενιαίο φορέα (ΕΡΤ Α.Ε.), ο οποίος θα λειτουργούσε ως νομικό πρόσωπο ιδιωτικού δικαίου. Ακολούθησε η ίδρυση του Ινστιτούτου Ραδιοτηλεοπτικών Μέσων (ΙΟΜ) και της Εταιρείας Παραγωγής και Εμπορίας Εκπομπών και Προγραμμάτων Τηλεόρασης, ενώ το 1989 ιδρύθηκε το Εθνικό Συμβούλιο Ραδιοτηλεόρασης (ΕΣΡ).

Προετοιμασία και πρώτη εκπομπή στις 31 Δεκεμβρίου 1989

Λίγες μέρες πριν από την ημέρα της πρώτης εκπομπής, το κανάλι διαφημίζεται σε περιοδικά και εφημερίδες. Ο Νίκος Μαστοράκης, γενικός συντονιστής, η Άννα Πρετεντέρη και ο Στέλιος Αντωνιάδης, ως διευθυντές παραγωγής, εργάζονται πυρετωδώς για τις τελευταίες λεπτομέρειες. Πρώτο πρόγραμμα που προβλήθηκε ήταν η Τηλερουλέτα, ένα μαγνητοσκοπημένο τηλεπαιχνίδι με παρουσιαστή τον Τέρενς Κουίκ, που εκείνη την ημέρα λειτούργησε σαν ένα πρωτοχρονιάτικο ρεβεγιόν, συγχρονισμένο κατά τέτοιον ακριβή τρόπο ώστε οι τηλεθεατές να παρακολουθήσουν την αλλαγή του χρόνου μέσα από τη συχνότητα του σταθμού.

Τα πρώτα προγράμματα

O ANT1 ήταν ο πρώτος τηλεοπτικός σταθμός στην Ελλάδα που εισήγαγε τα καθημερινά πρωινά ενημερωτικά και ψυχαγωγικά μαγκαζίνο, όπως οι δυο μακροβιότερες τηλεοπτικές εκπομπές στην ελληνική τηλεόραση, το Καλημέρα Ελλάδα και ο Πρωινός καφές, που ξεκίνησαν το 1991. Το 1992 ο ΑΝΤ1 λάνσαρε και το πρώτο σόου, με τη Ρούλα Κορομηλά να αναλαμβάνει την παρουσίαση του Ciao ANT1.
Τον Σεπτέμβριο του 1991 άρχισε να προβάλλεται Η Λάμψη την οποία δημιούργησε ο Νίκος Φώσκολος, με πρωταγωνιστές την Κάτια Δανδουλάκη, τον Χρήστο Πολίτη και τον Κώστα Σπυρόπουλο. Από την πρώτη ημέρα προβολής του, και για πάνω από δέκα χρόνια, σημείωνε μεγάλη επιτυχία. Δύο χρόνια αργότερα (στα τέλη του 1993) προστέθηκε μια δεύτερη καθημερινή σειρά το Καλημέρα Ζωή, επίσης από τον Φώσκολο, με σημαντική απήχηση.
Σχεδόν ταυτόχρονα, την περίοδο 1992-1995, ο Πάνος Κοκκινόπουλος κάνει το πρώτο του αστυνομικό σίριαλ αυτοτελών αληθινών ιστοριών, την Ανατομία ενός Εγκλήματος, με πρωταγωνιστές σημαντικούς ηθοποιούς του θεάτρου, της τηλεόρασης και του κινηματογράφου, και ο Μανούσος Μανουσάκης σκηνοθετεί το επίσης δημοφιλές Τμήμα Ηθών, επίσης την περίοδο 1992-1995. Ακόμα μια ιστορική σειρά των πρώτων χρόνων αποτελεί και το Γόβα στιλέτο, με την Έλενα Ακρίτα στον πρωταγωνιστικό ρόλο και στην συγγραφή σεναρίου.
Στα κωμικά, η σειρά Οι Μεν και οι Δεν των Χάρη Ρώμα και Άννας Χατζησοφιά, του 1993-1996, ήταν και θεωρείται ακόμα και σήμερα μια από τις πιο δημοφιλείς σειρές της ελληνικής ιδιωτικής τηλεόρασης και μάλιστα, έχει προβληθεί σε πολλές διαδοχικές επαναλήψεις για 22 χρόνια μετά τη λήξη της αρχικής προβολής της. Μεγάλη απήχηση στο κοινό την τότε εποχή είχε και το Της Ελλάδος τα παιδιά του Δημήτρη Βενιζέλου, του 1993-1995, με τον Γιάννη Μπέζο ως τον διοικητή Κάκαλο ενός στρατοπέδου της Αεροπορίας.
Στον ενημερωτικό τομέα, το δελτίο ειδήσεων του ΑΝΤ1 παρουσιάζει τα πρώτα χρόνια ο Τέρενς Κουίκ, μαζί με αρκετούς ακόμα δημοσιογράφους που κατά καιρούς πέρασαν από αυτό. Επιπλέον, δυο δημοφιλείς εκπομπές, το Προφίλ με τον μετέπειτα βουλευτή της Νέας Δημοκρατίας, Πάνο Παναγιωτόπουλο και η Ώρα της Αλήθειας με τον Γιάννη Πρετεντέρη, συμπληρώνουν το ενημερωτικό σκέλος του καναλιού κατά την πρώτη περίοδο της λειτουργίας του.
Στον ψυχαγωγικό τομέα, τα προγράμματα ποίκιλαν. Η Μαλβίνα Κάραλη με δική της εκπομπή προσέλκυσε το ενδιαφέρον τηλεθεατών και τηλεκριτικών, ενώ η Σεμίνα Διγενή είχε προκαλέσει με την εκπομπή Made In Greece. Από τα τηλεπαιχνίδια ξεχώριζε ο Τροχός της Τύχης, που προβλήθηκε την περίοδο 1990-1996 και ειδικά τα πρώτα χρόνια σημείωσε εξαιρετικά μεγάλα νούμερα τηλεθέασης. Αίσθηση, ωστόσο, προκάλεσε και το τηλεπαιχνίδι Super Market της σεζόν 1993-1994, με τον Μάκη Πουνέντη. Τον Σεπτέμβριο του 1995, η Ελένη Μενεγάκη γίνεται η νέα παρουσιάστρια του Πρωινού Καφέ, με επακόλουθο την συνεχή επιτυχία της εκπομπής, που θύμιζε τις εποχές που μεσουρανούσε η Ρούλα Κορομηλά. Επίσης, την ίδια χρονιά ο Νίκος Μαστοράκης, ύστερα από ένα διετές διάλειμμα από τον σταθμό, επιστρέφει με την εκπομπή Αργά, ένα ψυχαγωγικό τοκ σόου με υψηλές τηλεθεάσεις.

Τηλεοπτικές άδειες

Τα ξημερώματα της 2ας Σεπτεμβρίου του 2016, ανακοινώθηκαν οι εταιρείες που κατάφεραν να πάρουν άδεια, μεταξύ των οποίων ήταν και ο τηλεοπτικός σταθμός ΑΝΤ1. Ο σταθμός κατάφερε να πάρει μία άδεια, καταβάλλοντας το ποσό των 75.900.000 €. Ωστόσο, ο τότε διαγωνισμός για τις τηλεοπτικές άδειες κρίθηκε αντισυνταγματικός από το ΣτΕ, στις 26 Οκτωβρίου του 2016.
Μετά από διορθώσεις που υπέστη ο νόμος Παππά, μέσα στο 2017 (διεξαγωγή διαγωνισμού τηλεοπτικών αδειών από το ΕΣΡ και αύξηση αριθμού των τηλεοπτικών αδειών σε 7), καθώς και τη συγκρότηση του νέου ΕΣΡ, αναμένεται να διεξαχθεί καινούριος διαγωνισμός για τις τηλεοπτικές άδειες το 2018. Στις 12 Ιανουαρίου 2018, ο ΑΝΤ1 κατέθεσε αίτηση συμμετοχής στο νέο διαγωνισμό, η οποία και έγινε δεκτή.

Τα Νέα του ΑΝΤ1

Τα Νέα του ΑΝΤ1 αποτελούν το δελτίο ειδήσεων του ΑΝΤ1. Πρώτος παρουσιαστής στο Κεντρικό Δελτίο Ειδήσεων του ΑΝΤ1 (Τα Νέα του ΑΝΤ1 στις 20:30) υπήρξε ο Τέρενς Κουίκ από το 1989 και για δέκα χρόνια. Μαζί του ακόμη παρουσίασαν ειδήσεις η Νανά Δούκα-Παλαιτσάκη, η Σοφία Τσιλιγιάννη, η Τατιάνα Στεφανίδου και η Λιάνα Κανέλλη. Μετά την αποχώρησή του από το κανάλι, ο ΑΝΤ1 δοκίμασε δίδυμα δημοσιογράφων στην παρουσίαση του Κεντρικού Δελτίου όπως ο Νίκος Μάνεσης και η Γιώτα Μιχαλοπούλου.
Τον Σεπτέμβριο του 2002 το δελτίο το ανέλαβε η δημοσιογράφος Έλλη Στάη. Από τις 11 Σεπτεμβρίου έως τις 3 Οκτωβρίου του 2006 τα Νέα του ΑΝΤ1 στις 20:00, παρουσίαζαν από κοινού η Στάη και ο Νίκος Ευαγγελάτος. Μετά την αποχώρηση της Στάη από το σταθμό (4 Οκτωβρίου 2006) βασικός παρουσιαστής και διευθυντής ειδήσεων του ΑΝΤ1 ήταν ο Ευαγγελάτος. Μετά από την αποχώρησή της από την ΕΡΤ, το 2010, παρουσιάστρια του δελτίου, έγινε η Μαρία Χούκλη, η οποία παρέμεινε σε αυτή την θέση μέχρι και το 2017. Από τις 30 Ιανουαρίου 2017, παρουσιαστής του δελτίου ανέλαβε ο Νίκος Χατζηνικολάου και τα σαββατοκύριακα η Ρίτσα Μπιζόγλη, ενώ τα μεσημεριανά δελτία τα παρουσιάζουν εναλλάξ η Μαρία Σαράφογλου, ο Γιώργος Κούρος, ο Νικόλας Βαφειάδης και σπάνια ο Λευτέρης Πράσινος.
Άλλοι δημοσιογράφοι που πέρασαν από την παρουσίαση του δελτίου ειδήσεων είναι οι: Τζέλλα Παυλάκου, Λίνα Κλείτου, Γιάννης Παπαδόπουλος, Φαίη Μαυραγάνη, Θοδωρής Δρακάκης, Μαρία Αραμπατζή, Λευτέρης Πράσινος, Λίλιαν Τσουρλή, Εύη Φραγκάκη, Αντώνης Αλαφογιώργος, Βαγγέλης Γιακουμής, Στεφανία Μουρελάτου, Δημήτρης Στάμου, Σαββούλα Λιάτσου, Μάριος Κυπριανίδης, Γιώργος Λεονάρδος, Μάρω Λεονάρδου, Βαγγέλης Μπίστικας, Χρήστος Σεφερλής, Λίζα Δουκακάρου, Καρολίνα Κάλφα, Σοφία Τσιλιγιάννη, αλλά και η τότε παρουσιάστρια του Πρωινού καφέ, Ελεονώρα Μελέτη.

ΑΝΤ1 HD

Ο ANT1 από το βράδυ της Τρίτης 1ης Μαρτίου του 2016, ξεκίνησε τη πιλοτική μετάδοσή του σε υψηλή ευκρίνεια. Από τις 26 Ιανουαρίου του 2018 μεταδίδει σε πραγματική υψηλή ευκρίνεια (native HD).

Κυρώσεις για τη στάση του σταθμού και δημοσιογράφου του στο δημοψήφισμα του 2015

Με την απόφαση 84/2017 της Ολομέλειας του Εθνικού Συμβουλίου Ραδιοτηλεόρασης επιβλήθηκε στον τηλεοπτικό σταθμό ΑΝΤΕΝΝΑ πρόστιμο 15.000 ευρώ, για ανισομερή προβολή των πρώτων συγκεντρώσεων, των υποστηρικτών του ΝΑΙ και του ΟΧΙ, πριν το δημοψήφισμα της 5ης Ιουλίου 2015. Τον Απρίλιο του 2016 το Πρωτοβάθμιο Πειθαρχικό Συμβούλιο της ΕΣΗΕΑ επέβαλε την ποινή της επίπληξης στη δημοσιογράφο του ΑΝΤ1 Μαρία Χούκλη, για τη στάση της την περίοδο πριν το δημοψήφισμα του Ιουλίου του 2015.

Ιδιοκτησία

Ο σταθμός ανήκει στην Antenna TV Ανώνυμος Εταιρεία της οποίας μέτοχοι είναι οι offshore εταιρείες περιορισμένης ευθύνης με έδρα το Λουξεμβούργο: Altavista Global Holdings SARL ιδιοκτησίας του Ξενοφώντα Κυριακού, Globecast Holdings SARL ιδιοκτησίας του Θοδωρή Κυριακού και η Praxis Global Investments SARL ιδιοκτησίας της Αθηνάς Κυριακού. Οι τρεις αυτές εταιρείες κατέχουν (ο καθένας) το ένα τρίτο των μετοχών της επιχείρησης και οι τρεις υπεύθυνοι που κατέχουν ο καθένας το 100% των μετοχών και των τριών offshore είναι τα παιδιά του (εκλιπόντος) Μίνωα Κυριακού. Πρόεδρος του φορέα του σταθμού είναι ο Νίκος Αγγελόπουλος και μέλη του διοικητικού συμβουλίου είναι ο Πολύδωρος-Κώστας Ξυδιάς και η Φωτεινή Ραξή.
Ο ΑΝΤ1 βρίσκεται υπό την ηγεσία του Θοδωρή Κυριακού, ο οποίος διετέλεσε εκτελεστικός αντιπρόεδρος του ομίλου Αntenna από το 1995 και γενικός διευθυντής από τον Σεπτέμβριο του 1998 μέχρι το διορισμό του έξι μήνες μετά (το Μάρτιο του 1999) ως διευθύνων σύμβουλος, θέση που κατείχε μέχρι το διορισμό του, τον Ιανουάριο του 2002, ως πρόεδρος και αντιπρόεδρος του ομίλου. Ο Θοδωρής Κυριακού είχε πιστωθεί με την αναμόρφωση του χαρτοφυλακίου και του πελατολογίου των περιουσιακών στοιχείων της ιδιοκτήτριας εταιρείας του τηλεοπτικού σταθμού και του ομίλου.
Τα κεντρικά γραφεία του σταθμού και του ομίλου ΑΝΤ1 βρίσκονται στο Μαρούσι, με διάφορα παραρτήματα στο Άμστερνταμ, στο Λονδίνο και στη Νέα Υόρκη.